Beheermaatreëls op valuta vir buitelandse reise | Die Vryburger
July 26, 2016 - Ekonomie - 1 comment
Streng valutabeheermaatreëls is gedurende die afgelope 15 tot 20 jaar baie verslap, maar daar is nog steeds reëls van toepassing op alle Suid-Afrikaners. Min van ons wat al oorsee gereis het weet presies wat die oorblywende reëls is en die volgende inligting is 'n kort verduideliking daarvan.
Wanneer jy binne die gemeenskaplike monetêre gebied (GMG) in lid-lande soos Lesotho, Swaziland en Namibië reis, is daar geen beperking op die bedrag en vloei van fondse binne die GMG nie.
Vir reise na lande buite die GMG mag jy tot R1 miljoen per kalenderjaar per persoon 18 jaar en ouer; en R200 000 per kalenderjaar per minderjarige kind met jou saamneem. Om rand na buitelandse valuta om te skakel, nader jou bank of enige 'Bureau de Change' wat sal vereis dat jy 'n geldige paspoort, elektroniese lugreiskaartjie en 'n onlangse bewys van adres aan hul voorlê. Vir reise per motor na buurlande is slegs 'n geldige paspoort en 'n onlangse bewys van adres nodig.
Jy mag jou buitelandse valuta aankoop tot 60 dae voor jou reisdatum en jou reistoelae kan as kontant of op jou krediet/debietkaart asook 'n valutareisigerskaart geneem word. Indien jy nie groot bedrae in kontant wil saamneem nie, kan jy ook jou reistoelaag na jou buitelandse bankrekening laat oorplaas. Families wat saamreis se reistoelaes kan ook na die pa of ma se rekening in die buiteland oorgeplaas word.
Jou reistoelae mag egter net vir reis, verblyf, persoonlike aankope en alle persoonlike koste aangegaan met betrekking tot jou vakansie gebruik word en alle ongebruikte buitelandse valuta moet tydens jou terugkeer na Suid-Afrika teruggebring word en moet binne 30 dae daarna terugverkoop word aan 'n bank of 'Bureau de Change'.
Persone wat meer inligting wil hê oor die regulasies wat op hul van toepassing is, kan op die S A Reserwebank se webtuiste meer inligting bekom deur die 'Exchange Control Manual' wat vir die publiek geskryf is, te gaan lees. Die skakel na die dokument is as volg:
One thought on "Beheermaatreëls op valuta vir buitelandse reise"
Afrikanus July 26, 2016 at 3:21 pm
Afgetrek van die geld sommer ook nog tenminste een persent bankkoste (vir watter groot diens gelewer?), en die wisselkoers van die dag. 'n Miljoen in Suid-Afrika sal hierso nie eers 'n eiendom kan koop nie. Ek het eenrigting gegaan, weet nie of daar bankkostes betrokke is as mens weer teruggaan nie. In die laat 1980er jare het klomp mense die land verlaat, toe hulle die skrif aan die muur vir blankes gesien het weens die binnelandse onluste situasie destyds, en ander tekens (bv. salarisse se koopkrag sak – verarming, so ook die rand wat verswak). Ek was goed bevriend met 'n Belg wat tien jaar lank in die Suid-Afrika gebly het, en gese het die land sal sampioenvormig verander – bo 'n kop wat stinkryk is, en dan 'n reuse stam van armlastiges, sonder 'n middelklas daartussen. Hy het teen 1991 se kant weer terug Belgiee gegaan. Hy het die res van sy lewe geen goeie woord meer oor die swartes te se gehad nie.
Hulle het hulle geld in goud en diamante (bv. juwele – halssnoere, kettings, ringe) verander, om hulle geld die land uit te kan kry en om sodoende verby die reserwebank te kan kom. Nog in 1995 was mens net geregtig as privaat persoon om 'n bedrag tot die hoogte van R50 000 uit te neem (ek weet, ek het toe vir die eerste keer probeer om 'n skuif oorsee te maak), in plaas van R1 miljoen. Die geld was toe effens meer werd as vandag, maar ek kan nie meer onthou hoeveel beter nie.